text: Митева: Премиерът предложи на Каримански пост, далеч от България – Свободно слово
  Митева: Премиерът предложи на Каримански пост, далеч от България
  09.04.2022 admin Начална горе 0
  Премиерът Кирил Петков е предложил пост, далеч от България на кандидата за управител на БНБ Любомир Каримански. Това твърди депутатът от "Има такъв народ" Ива Митева пред Нова телевизия и поясни, че става въпрос той да стане представител на България в Световната банка.
  "Депутат от "Продължаваме Промяната" се опита да оферира пост на Любомир Каримански. След това бяха непрекъснати телефонни обаждания от премиера, на които той не отговаряше. В края на краищата отговори, за да му бъде офериран пост доста далеч от България", посочи тя.
  От вчера няма нови заплахи към Любомир Каримански, разкри още Митева. "Не е добър знак, когато има две кандидатури, когато има избор на управител на БНБ и напрежение да се появяват такива заплахи", добави тя.
  Според нея е логично и близко да се сетим защо, кой и откъде идват тези заплахи. "Смятам, че натискът е той да се откаже. Но той няма да го направи", категорична е Митева.
  Тя коментира и призива на премиера да бъдат оттеглени и двете кандидатури. "Когато с такава лекота сте склонен да си оттеглите кандидатурата, значи тя не е нито убедителна, нито вие ѝ имате доверие. Ние имаме доверие в Каримански и няма да оттеглим кандидатурата му", заяви още тя.